text: Motiv: Erstatning fra brandforsikringen
  22 januar 2013 kl. 11.55
  Det var for at få udbetalt penge fra sit forsikringsselskab, at Amin Skov en nat i slutningen af december satte ild på sin restaurant.
  Det hævder Sydøstjyllands Politi i den sigtelse, som restauratøren er præsenteret for under afhøringen tirsdag.
  Men den fungerende politiinspektør Brian Voss Olsen vil ikke sige noget om det beløb, som der kan være tale om.
  Politiet har gennemført adskillige undersøgelser under efterforskningen siden 21. december, og blandt andet har dykkere været i sving i åen ved siden af Vejlegården.
  Dykkerne fra frømandskorpset blev rekvireret for at finde effekter, som kunne forbindes til branden.
  - Vi har gennemført en meget omfangsrig og meget grundig efterforskning, siger Brian Voss Olsen.
  - Og der er ingen tvivl om, at branden er påsat, siger han.
  
  Kilden til branden analyseret
  Antallet af arnesteder eller nærmere detaljer om de brandbare væsker, som har været brugt, vil Brian Voss Olsen dog ikke røbe.
  Fra starten har politiet sagt, at der var "gode spor" i sagen, men at brandundersøgelser er vanskelige.
  For eksempel har efterforskere studeret videoovervågning og gennemført flere afhøringer.
  Allerede i en pressemeddelelse 2. januar afviste politiet påstanden om, at Amin Skov var blevet overfaldet i forbindelse med branden.
  Tirsdag røber lederen af efterforskningen kun ganske lidt om detaljerne. Brian Voss Olsen begrunder tavsheden med, at efterforskningen fortsat er i gang.
  Således er betjente tirsdag i gang med at ransage Amin Skovs hjem.
  Anholdelsen af Skov er sket tirsdag lidt efter klokken 11, og beslutningen blev taget, da efterforskerne gjorde status på deres undersøgelser. Heri indgår også brandtekniske erklæringer.
  